
Želio bih znati šta znači visoki stepen u Džennetu koji je obećan Allahovom Poslaniku, ﷺ?


* 
* 
* 
* 
* 
* 
* 

 
Šta znači visok stepen u džennetu?

Onome ko čuje ezan propisano je da za mujezinom ponavlja riječi ezana. Kada završi sa ponavljanjem, treba da donese salavat na Allahovog Poslanika, ﷺ, i da prouči dovu koja je navedena u vjerodostojnom hadisu. Džabir b. Abdullah, r. a., prenosi da je Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: “Ko nakon završetka ezana izgovori sljedeće: ‘Allahu moj, Gospodaru ove cjelovite molbe i namaza koji se upravo uspostavlja, podari Muhammedu veliki stepen u Džennetu i svako dobro, uzdigni ga na uzvišeno mjesto, koje si mu obećao’ – bit će mu dopušten moj šefat (zauzimanje) na Sudnjem danu.” (Buhari, br. 579) Riječ *el-vesile* (*veliki stepen*) koja se spominje u ovom hadisu označava vanredan stupanj i položaj u odnosu na sve ostale ljude.  

Ovaj svoj status na ahiretu Allahov Poslanik, ﷺ, objašnjava u drugom hadisu. Abdullah b. Amr b. El-As prenosi kako je čuo Allahovog Poslanika, ﷺ, da kaže: “Kada čujete poziv mujezina, ponavljajte za njim ono što i on uči! Nakon toga, donesite na mene salavat, jer onaj ko na mene donese jedan salavat, Allah, dž. š., na njega donese deset. Zatim tražite od Allaha, dž. š., da mi podari *el-vesilu*. Zaista je ona stepen u Džennetu koji može dostići samo jedan odani Allahov, dž. š., rob. Nadam se i molim Uzvišenog Allaha da ja budem taj rob. Ko za mene bude tražio *el-vesilu*, bit će mu dopušten moj šefat.” (Muslim, br. 577)  

Časno mjesto koje se spominje u prvom hadisu odnosi se na veliko zalaganje i posredovanje Allahovog Poslanika, ﷺ, pred Uzvišenim Allahom za vrijeme hašra (sakupljanja svih ljudi na jednom mjestu radi obračuna), kada će se početi sa obračunom i polaganjem računa. Ovaj šefat bit će dopušten samo Allahovom Poslaniku, ﷺ, i On se spominje u sljedećem ajetu: “Klanjaj ***[namaz](https://pitajucene.com/search/Namaz/questions/ "Pretraži pitanja o namazu")*** kad sunce krene s polovine neba, pa do noćne tmine, i namaz u zoru, jer namazu u zoru mnogi prisustvuju. I probdij dio noći u namazu – to je samo tvoja dužnost. Gospodar tvoj će ti na onom svijetu hvale dostojno mjesto darovati.” (El-Isra, 78–79)  

Uzvišeno i hvale vrijedno mjesto tako je nazvano zbog toga što će svi ljudi zahvaljivati Muhammedu, ﷺ, za njegovo zauzimanje. Ono će biti uzrokom njihovog oslobađanja od briga zbog strahota prizora mahšera, kao što će biti uzrokom prelaska na izlaganje ljudskih djela i konačnu presudu. Allah, dž. š., najbolje zna.  

Muhammed Salih Munedždžid, *Odgovori o islamskom vjerovanju*, str. 92.


